Christian Bourgois

Christian Bourgois a l'era nassù a Antibes, ant j'Alp Marìtime, ai 21 dë stèmber dël 1933 e a l'é mòrt a Paris ai 20 dë dzèmber dël 2007.

Apress avèj studià al licéo Louis-le-Grand ëd Paris e a l'Anstitù dë studi polìtich (d'andoa a l'é surtì second, giust dëdnans a Jacques Chirac) a l'é intrà a la Scòla Nassional d'Aministrassion, ma a l'ha chitala al second ann.

Dventà editor da René Julliard ant ël 1959, a l'é vitman ëvnù un përsonage ëd prim pian ant l'editorìa.
Un dij sò prim grand sucess a l'é stàit la publicassion, a l'ancamin dël 1961, ëd La guerre d'Algérie ëd Jules Roy.
Mòrtie Julliard, Bourgois a l'ha pijà ël goern ëd la ca editris.

Apress avèj travajà për un pòch ëdcò a Grasset, dël 1966 a crea la Ca editris Christian Bourgois.
Dal 1968 a dventa l'animator ëd l'arnomà colession ëd lìber da sacòcia 10/18, anté ch'a l'han trovà sò pòst tute le forme dël pensé contemporani.
Dël 1992, séghit a na rusa con ël grop La Cité, proprietari a l'80% ëd soa ca editris, Bourgois a pija torna soa indipendensa e a arfonda torna j'edission ch'a pòrto sò nòm, arnomà për soe cuvertin-e (soasìe soèns da chiel-midem) ma dzortut për la qualità 'd sò contnù.
Ant ij sò catàlogh, Bourgois a l'ha publicà vàire djë scritor pì avosà dël sécol ch'a fa XX.

Christian Bourgois a l'é stàit pressident ëd l'Anstitù memòrie dl'edission contemporania.
Dël 2007 a l'ha arseivù ël premi Merito editorial a la Fera antërnassional dël lìber ëd Guadalajara.

Bourgois a l'era marià con Dominique.

Bourgois, Christian